রাহুল গান্ধীর মাছ ধরাকে ‘ব্যাঙ্গ’ BJP সাংসদের! কী বললেন? দেখুন ভিডিও

ওয়েব ডেস্ক: যত এগিয়ে আসছে বিহারের বিধানসভা নির্বাচন (Bihar Assembly Election), ততই সরগরম হচ্ছে রাজনীতি। ইতিমধ্যে একে অপরকে নিশানা করেছেন নরেন্দ্র মোদি (Narendra Modi) এবং রাহুল গান্ধী (Rahul Gandhi)। আর এবার সেই তালিকায় জুড়ে গেল রবি কিষাণের (Ravi Kishan) নাম। বেগুসরাইয়ে পুকুরে নেমে রাহুল গান্ধীর মাছ ধরাকে কটাক্ষ করে চর্চায় বিজেপির (BJP) এই তারকা সাংসদ। লোকসভার বিরোধী দলনেতাকে নিশানা রবি কিষাণ বলেন, “আমরা ভোটের জন্য ঘরে ঘরে ঘুরছি, আর রাহুলজি মাছ ধরছেন!”

বিজেপির এই তারকা সাংসদ আরও বলেন, “২ নভেম্বর রাহুল গান্ধী যত মাছ ধরেছেন, তার থেকেও কম ভোট তিনি পাবেন। এটা বেশ মজার ঘটনা, কিন্তু ঠিক আছে, অন্তত ওনার সাঁতারের ভঙ্গি দেখে মানুষ আনন্দ পেয়েছেন। যখন উনি পুকুরে মাছ ধরায় ব্যস্ত ছিলেন, আমরা তখন ভোট সংগ্রহে ব্যস্ত ছিলাম, মানুষের দুয়ারে গিয়ে সমর্থন চাইছিলাম।”

আরও পড়ুন: “ভোটের জন্য উনি নাটকও করতে পারেন,” মোদিকে নিশানা রাহুলের

বিজেপি সাংসদের দাবি, যেদিন রাহুল গান্ধী মাছ ধরলেন সেদিন প্রধানমন্ত্রী নরেন্দ্র মোদি গিলেন গুরু গোবিন্দ সিংহের জন্মস্থানে, আর সেখানে উন্নয়নের বার্তা নিয়ে মানুষের কাছে ভোট ভিক্ষা করে বিজেপি। তিনি আরও বলেন, “বিহার বিধানসভা নির্বাচনের জন্য এনডিএ-র নতুন ইশতেহার রাজ্যে নতুন গতি এনেছে। বিহার এখন আবার নিজের পুরনো গৌরবে ফিরবে। ফলে ভোটে এনডিএ বড় উত্থান দেখবে।”

একই সুরে কেন্দ্রীয় মন্ত্রী চিরাগ পাসোয়ানও কটাক্ষ করেন রাহুল গান্ধীকে। তিনি বলেন, “এর আগে রাহুলজি হরিয়ানায় গিয়ে জেলেবি বানিয়েছিলেন, ফল কী হয়েছিল? মহাগঠবন্ধনের লোকেরা না জেলেবি হজম করতে পারে, না মাছ। লোকসভা ভোটে মুকেশ সাহানি ও তেজস্বী যাদব মিলে মাছ খেয়েছিলেন, আর তার কাঁটা তাদের গলায় আটকে গিয়েছিল। এবারও জেলেবি আর মাছ নিয়ে এসেছে, ফলাফল একই হবে— হার।”